b'\n_START_ARTICLE_\nFormula E\n_START_SECTION_\nHistoria\n_START_PARAGRAPH_\nFIA:n puheenjohtaja Jean Todt esitti 2011 ajatuksen autourheilusarjasta, joka toimisi t\xc3\xa4ysin s\xc3\xa4hk\xc3\xb6n voimalla. Espanjalainen liikemies Alejandro Agag otti idean hoitaakseen ja perusti vuonna 2012 Formula E -sarjan. Sarja sai laajaa kiinnostusta ja ker\xc3\xa4si ymp\xc3\xa4rilleen autourheilun t\xc3\xa4hti\xc3\xa4 ja rikkaita liikemiehi\xc3\xa4 aina Hollywood-n\xc3\xa4yttelij\xc3\xb6ihin asti. Agag toi sarjaan mukaan Alain Prostin, Mario ja Michael Andrettin, Virgin Groupin Richard Bransonin sek\xc3\xa4 n\xc3\xa4yttelij\xc3\xa4 Leonardo DiCaprion._NEWLINE_Formula E:n tavoitteena on esitell\xc3\xa4 s\xc3\xa4hk\xc3\xb6autoihin pohjautuvaa moottoriurheilua ja edist\xc3\xa4\xc3\xa4 puhdasta energiaa. Lis\xc3\xa4ksi sarjaa k\xc3\xa4ytet\xc3\xa4\xc3\xa4n s\xc3\xa4hk\xc3\xb6autojen kehityksen apuna.\n_START_SECTION_\nAuto ja teknologia\n_START_PARAGRAPH_\nFormula E -kilpa-autot ovat s\xc3\xa4hk\xc3\xb6autoja. Renkaat toimittaa autoille ranskalainen rengasvalmistaja Michelin. Autoissa on Dallaran valmistama runko ja Hewlandin vaihdelaatikko. S\xc3\xa4hk\xc3\xb6moottorit tulevat McLarenilta ja akustot Williamsilta. Formula E:n s\xc3\xa4hk\xc3\xb6moottorin teho on noin 200 kilowattia, joka vastaa noin 270 hevosvoimaa. Kilpailujen aikana teho on kuitenkin rajoitettu 150 kilowattiin, jotta auton akku kest\xc3\xa4\xc3\xa4 koko kilpailun ajan. Autot kiihtyv\xc3\xa4t 0\xe2\x80\x93100 km/h 2,9 sekunnissa, ja huippunopeus on kilpailuissa 225 km/h. Auton huippunopeudeksi on kuitenkin mitattu parhaimmillaan 250 kilometri\xc3\xa4 tunnissa.  Autot luovat noin 80 desibelin \xc3\xa4\xc3\xa4nen. Auton paino on kuljettajan kanssa v\xc3\xa4hint\xc3\xa4\xc3\xa4n 896 kilogrammaa, ja siit\xc3\xa4 akku painaa 320 kilogrammaa._NEWLINE_Formula E -sarjaa perustettaessa tarkoitus oli minimoida tallien kustannukset, saada hiilijalanj\xc3\xa4ljest\xc3\xa4 mahdollisimman pieni ja kehitt\xc3\xa4\xc3\xa4 s\xc3\xa4hk\xc3\xb6autotekniikkaa. Ensimm\xc3\xa4isell\xc3\xa4 kaudella kaikki tallit k\xc3\xa4yttiv\xc3\xa4t samanlaista Spark-Renault SRT 01E -autoa. Ensimm\xc3\xa4isell\xc3\xa4 kaudella kaikki autotekniikka, kuten s\xc3\xa4hk\xc3\xb6moottori ja akusto, olivat talleilla tismalleen samanlaisia. Toiselle kaudella valmistajat saivat alkaa kehitt\xc3\xa4m\xc3\xa4\xc3\xa4n autojaan. Toisesta kaudesta l\xc3\xa4htien valmistajat saivat rakentaa autoihinsa oman voimansiirtoyksik\xc3\xb6n. Valmistajat saivat n\xc3\xa4in ollen rakentaa oman eMoottorin eli s\xc3\xa4hk\xc3\xb6moottorin, vaihdelaatikon, tasauspy\xc3\xb6r\xc3\xa4st\xc3\xb6n ja auton kotelot. Kulujen rajoittamiseksi auton aerodynamiikkaa ei kuitenkaan saa muuttaa.  _NEWLINE_Valmistajien voimansiirtoyksik\xc3\xb6iden vapaarakennus s\xc3\xa4ilyi kaudelle 2016\xe2\x80\x932017. Jokainen sarjan valmistajista on valinnut omanlaisensa teknologisen kehitystien.  Sarjassa kilpailevista talleista yhteens\xc3\xa4 kahdeksan tallia valmistaa oman voimayksikk\xc3\xb6ns\xc3\xa4 kaudella 2016\xe2\x80\x932017.  Kaksi j\xc3\xa4ljelle j\xc3\xa4\xc3\xa4nytt\xc3\xa4 tallia ostavat omat kustomoidut voimayksikk\xc3\xb6ns\xc3\xa4 valmistajilta._NEWLINE_Aluksi tunnin mittaisissa kisoissa kuljettajilla on k\xc3\xa4yt\xc3\xb6ss\xc3\xa4\xc3\xa4n kaksi autoa, joita molempia heid\xc3\xa4n on k\xc3\xa4ytett\xc3\xa4v\xc3\xa4 kilpailun aikana, mutta suunnitelmissa on autojen langaton lataus kisojen aikana.\n_START_SECTION_\nTalous\n_START_PARAGRAPH_\nFIA on kertonut, ett\xc3\xa4 vaikka yhden kisan j\xc3\xa4rjest\xc3\xa4minen on kallista, liiton tarkoituksensa aina \xe2\x80\x9dj\xc3\xa4tt\xc3\xa4\xc3\xa4 j\xc3\xa4lkens\xc3\xa4\xe2\x80\x9d kilpailukaupunkiin esimerkiksi asentamalla erilaisia s\xc3\xa4hk\xc3\xb6autojen latauspisteit\xc3\xa4 sek\xc3\xa4 muita s\xc3\xa4hk\xc3\xb6autojen infrastruktuureja. T\xc3\xa4m\xc3\xa4 tekee FIA:n mukaan kilpailusta halvempaa vuosi vuodelta. Ennen Formula E -sarjan alkua sarjan toimitusjohtaja Alejandro Agag m\xc3\xa4\xc3\xa4ritteli Formula E -tallin kustannukseksi vain noin 3,3 miljoonaa dollaria. Summa oli siis monin kerroin pienempi kuin mit\xc3\xa4 esimerkiksi Formula 1 -tallien kustannukset ovat. Formula 1 -sarjassa suurimpien tallien kausibudjetit ylitt\xc3\xa4v\xc3\xa4t 400 miljoonaa euroa, ja pienimm\xc3\xa4t tallit k\xc3\xa4ytt\xc3\xa4v\xc3\xa4t alle sata miljoonaa.\n_START_SECTION_\nValmistajat\n_START_PARAGRAPH_\nFormula E on saanut hyv\xc3\xa4n vastaanoton s\xc3\xa4hk\xc3\xb6autoilun parissa. Sarjan yhten\xc3\xa4 tarkoituksena onkin kehitt\xc3\xa4\xc3\xa4 my\xc3\xb6s siviiliautoilun s\xc3\xa4hk\xc3\xb6autotekniikkaa. Sarjaan on hakeutunut useita tuttuja autoalan yrityksi\xc3\xa4. N\xc3\xa4ist\xc3\xa4 tunnetuimpina ja vahvimmin sarjassa ovat mukana esimerkiksi Audi, Renault ja Jaguar. Audi toimii yhteisty\xc3\xb6ss\xc3\xa4 Audi Sport ABT Formula E Teamin kanssa ja Renault E.dams-Renault\xe2\x80\x99n. Jaguar puolestaan teki paluun autourheiluun tultuaan mukaan sarjaan kaudeksi 2016\xe2\x80\x932017. My\xc3\xb6s BMW on yhteisty\xc3\xb6ss\xc3\xa4 Andretti Autosportin kanssa. BMW on lis\xc3\xa4ksi Formula E -sarjan virallinen turva- ja sairasauton toimittaja. Autoina k\xc3\xa4ytet\xc3\xa4\xc3\xa4n BMW i -luokan autoja. My\xc3\xb6s automerkit kuten Citroen ja NextEV ovat mukana sarjassa._NEWLINE_My\xc3\xb6s Mercedes ja Ferrari ovat ilmaisseet kiinnostuksensa liitty\xc3\xa4 Formula E -sarjaan tulevina vuosina. Mercedeksell\xc3\xa4 on optio sarjaan liittymisest\xc3\xa4 sarjan viidennelle kaudelle.\n_START_SECTION_\nKehitysty\xc3\xb6 s\xc3\xa4hk\xc3\xb6autoilun parissa\n_START_PARAGRAPH_\nFormula E -sarja on ensimm\xc3\xa4inen t\xc3\xa4ysin s\xc3\xa4hk\xc3\xb6kilpa-autoilla ajettava sarja. Kehitysty\xc3\xb6 s\xc3\xa4hk\xc3\xb6autoilun parissa ei kuitenkaan p\xc3\xa4\xc3\xa4ty t\xc3\xa4h\xc3\xa4n. Kilpa-autoissa k\xc3\xa4ytett\xc3\xa4v\xc3\xa4\xc3\xa4 ja niihin kehitett\xc3\xa4v\xc3\xa4\xc3\xa4 tekniikkaa k\xc3\xa4ytet\xc3\xa4\xc3\xa4n my\xc3\xb6s tavallisten kuluttajien k\xc3\xa4ytt\xc3\xb6\xc3\xb6n tulevissa s\xc3\xa4hk\xc3\xb6autoissa. Formula E on mukana my\xc3\xb6s erilaisissa s\xc3\xa4hk\xc3\xb6autoiluun ja ilmastonmuutoksiin vaikuttavissa projekteissa.\n_START_SECTION_\nKritiikki\n_START_PARAGRAPH_\nFormula E -sarjaa on k\xc3\xa4sitelty pitk\xc3\xa4lti vain positiivisena asiana esimerkiksi ymp\xc3\xa4rist\xc3\xb6n, ilmansaasteiden v\xc3\xa4henemisen ja tulevaisuuden autourheilun kannalta. Yhten\xc3\xa4 kritiikin kohteena on kuitenkin nostettu esiin s\xc3\xa4hk\xc3\xb6autojen s\xc3\xa4hk\xc3\xb6n tuotannossa k\xc3\xa4ytettyjen menetelmien ja raaka-aineiden puhtauskysymys. Argumentilla viitataan esimerkiksi maihin, joissa suurin osa s\xc3\xa4hk\xc3\xb6ntuotannosta saadaan polttamalla hiilivoimalassa kivihiilt\xc3\xa4.\n_START_SECTION_\nMuut s\xc3\xa4\xc3\xa4nn\xc3\xb6t\n_START_PARAGRAPH_\nVakavan onnettomuuden sattuessa, eli keltaisen tai tuplakeltaisten lippujen aikana, radalle on mahdollista kutsua erityinen turva-auto. Turva-auto voidaan kutsua radalle my\xc3\xb6s pahan rankkasateen vuoksi, jos kuljettajien turvallisuus ei olisi muuten turvattu. Turva-auto ajaa aina jonon ensimm\xc3\xa4isen\xc3\xa4 keskinopeudella. T\xc3\xa4ll\xc3\xb6in ohitukset eiv\xc3\xa4t ole sallittuja. Formula E -sarjan turva-auto on s\xc3\xa4hk\xc3\xb6auto._NEWLINE_Formula E -sarjassa yleis\xc3\xb6n on mahdollista antaa niin sanottua \xe2\x80\x9dFanBoostia\xe2\x80\x9d. Yleis\xc3\xb6 voi \xc3\xa4\xc3\xa4nest\xc3\xa4\xc3\xa4 suosikkikuljettajaansa ennen kilpailun alkamista Formula E:n virallisilla kotisivuilla. Joka kilpailussa kolme eniten \xc3\xa4\xc3\xa4ni\xc3\xa4 saanutta kuljettajaa saa ylim\xc3\xa4\xc3\xa4r\xc3\xa4isen \xe2\x80\x9dPower Boostin\xe2\x80\x9d, joka nostaa auton suorituskyky\xc3\xa4 100 kilojoulella viiden sekunnin ajaksi. FanBoostilla palkitut kuljettajat saavat FanBoostin k\xc3\xa4ytt\xc3\xb6\xc3\xb6n vain kilpailun aikana k\xc3\xa4ytt\xc3\xa4m\xc3\xa4\xc3\xa4ns\xc3\xa4 j\xc3\xa4lkimm\xc3\xa4iseen autoon._NEWLINE_Formula E -mestaruussarja koostuu kuljettajien sek\xc3\xa4 valmistajien mestaruuksista._NEWLINE_Kilpailun aikana kuljettajien on teht\xc3\xa4v\xc3\xa4 ainakin yksi pakollinen varikkopys\xc3\xa4hdys, jonka aikana heid\xc3\xa4n on vaihdettava autoa. Auton vaihdon on tapahduttava varikkopilttuussa, ja vaihtoa seuraa FIA:n henkil\xc3\xb6, joka varmistaa, ett\xc3\xa4 kaikki turvallisuustekij\xc3\xa4t ovat oikein suoritettu. Autoja ei saa ladata harjoitusten, aika-ajon tai kilpailun aikana, vaan t\xc3\xa4lle on m\xc3\xa4\xc3\xa4ritelty oma aika sek\xc3\xa4 paikka._NEWLINE_Talleilla on mahdollisuutta testata autojaan ennen kauden alkua yksityisiss\xc3\xa4 testisessioissa 15 p\xc3\xa4iv\xc3\xa4n ajan. T\xc3\xa4m\xc3\xa4n j\xc3\xa4lkeen talleilla on kolmen p\xc3\xa4iv\xc3\xa4n ajan aikaa osallistua sarjan virallisiin pre-season testeihin._NEWLINE_Jokainen kuljettaja saa jokaiseen tapahtumaan nelj\xc3\xa4 uutta paria etu- sek\xc3\xa4 takarenkaita sek\xc3\xa4 yhdet vanhat renkaat edellisest\xc3\xa4 osakilpailusta. Virallisten renkaiden on kestett\xc3\xa4v\xc3\xa4 koko tapahtuman ajan, l\xc3\xa4pi harjoitusten, aika-ajon sek\xc3\xa4 kilpailun.\n_START_SECTION_\nRadat ja kilpailut\n_START_PARAGRAPH_\nSarjassa kilpaillaan l\xc3\xa4hes ainoastaan katuradoilla. Kilpailut sijaitsevat kaupunkien keskustoissa. Sarjan debyyttikaudella ajettiin 11 osakilpailua. Sarjan kolmennella kaudella 2016\xe2\x80\x932017 ajetaan kymmeness\xc3\xa4 eri kaupungissa yhteens\xc3\xa4 12 kilpailua. _NEWLINE_Kaikki tapahtumat ajetaan yhden p\xc3\xa4iv\xc3\xa4n aikana, yleisesti lauantaisin. T\xc3\xa4m\xc3\xa4n ansiosta v\xc3\xa4ltyt\xc3\xa4\xc3\xa4n is\xc3\xa4nt\xc3\xa4kaupungin muiden toimintojen estymisilt\xc3\xa4. Kello 8.00 paikallista aikaa ajetaan ensimm\xc3\xa4iset vapaat harjoitukset, jotka kest\xc3\xa4v\xc3\xa4t 45 minuuttia. Kello 10.30 paikallista aikaa ajetaan toiset vapaat harjoitukset, jotka kest\xc3\xa4v\xc3\xa4t 30 minuuttia. Kello 12.00 paikallista aikaa ajetaan aika-ajot, joiden tarkoitus on m\xc3\xa4\xc3\xa4ritt\xc3\xa4\xc3\xa4 l\xc3\xa4ht\xc3\xb6j\xc3\xa4rjestys kilpailuun. Kilpailu alkaa kello 16.00 paikallista aikaa ja kest\xc3\xa4\xc3\xa4 tietyn kierrosm\xc3\xa4\xc3\xa4r\xc3\xa4n riippuen radasta, mutta enimmill\xc3\xa4\xc3\xa4n kuitenkin tunnin.\n_START_SECTION_\nTelevisiointi\n_START_PARAGRAPH_\nSuomessa Formula E:n televisiointioikeudet omistaa Discovery Networks ja Eurosport. Suomessa kilpailuja l\xc3\xa4hett\xc3\xa4\xc3\xa4 Kutonen. Kilpailuja selosti kaudella 2015\xe2\x80\x932016 Velimatti Sutela, Risto Virtanen ja Jakke Honkanen.'